Diari Oficial de la Generalitat Valenciana


Sumari del DOGV 8289, del 08-05-2018 (2018/4477)

RESOLUCIÓ de 26 d'abril de 2018, del president de l'Institut Valencià de Competitivitat Empresarial (IVACE), per la qual es convoquen ajudes per a la finalització de polígons industrials per als exercicis 2018 i 2019.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8289

Data del DOGV
:   08-05-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/4477


Data del document
:   26-04-2018

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 26 d'abril de 2018, del president de l'Institut Valencià de Competitivitat Empresarial (IVACE), per la qual es convoquen ajudes per a la finalització de polígons industrials per als exercicis 2018 i 2019. [2018/4477]  
El Pla estratègic de subvencions de la Conselleria d'Economia Sostenible, Sectors Productius, Comerç i Treball contempla la concessió d'ajudes dirigides a la millora, modernització i dotació d'infraestructures i serveis en polígons, àrees industrials i enclavaments tecnològics a la Comunitat Valenciana, en tant que la millora en la qualitat dels nostres espais industrials redunda directament en les empreses que hi té implantades, i servir-los de la millor targeta de presentació.  
  
Des de la Conselleria d'Economia Sostenible, Sectors Productius, Comerç i Treball, i a través d'IVACE, es van convocar en 2017 i en 2018 ajudes per a la millora i modernització dels polígons. No obstant això, hi ha actuacions per a l'execució de polígons industrials que van quedar paralitzades al seu dia, frustrant així el desenvolupament industrial de pobles i comarques. Aquestes ajudes busquen auxiliar les administracions locals titulars de les actuacions inacabades adés esmentades, permetent projectes de caràcter plurianual.  
Les ajudes previstes en la present resolució es regixen per l'article 56 del Reglament (UE) número 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L187/1 de 26.06.2014) i han sigut registrades per la Comissió Europea, amb número d'identificació d'ajuda estatal SA.48333.  
  
La Llei 38/2003, de 17 de novembre, general de subvencions, estableix, en l'article 23, que el procediment per a la concessió de subvencions s'iniciarà sempre d'ofici, mitjançant convocatòria aprovada per l'òrgan competent. Per això, i en virtut del que disposa l'article 160.4 de la Llei 1/2015, de 6 de febrer, de la Generalitat, d'Hisenda Pública del Sector Públic Instrumental i de Subvencions, i l'article 7 de l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions en matèria d'industrialització, resolc:  
  
Article 1. Objecte de la resolució  
1. L'objecte de la present resolució és convocar amb càrrec al pressupost dels exercicis 2018 i 2019 la concessió per l'Institut Valencià de Competitivitat Empresarial (IVACE) de subvencions vinculades a projectes d'inversió per a la finalització de sòls i/o polígons industrials de titularitat municipal.  
2. Les bases reguladores de la present convocatòria són les aprovades per l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions en matèria d'industrialització, publicades en el Diari Oficial de la Generalitat Valenciana (DOGV) núm. 7906, de 28 d'octubre de 2016, i la seua modificació aprovada per Ordre 6/2017, de 7 de març de 2017; en les bases esmentades s'estableixen les condicions de les ajudes en allò no previst en aquesta convocatòria.  
  
Article 2. Entitats beneficiàries  
Podran tenir la consideració de beneficiaris els ajuntaments de la Comunitat Valenciana, sempre que no incórreguen en cap de les prohibicions que s'estableixen en l'article 13.2 de la Llei 38/2003, de 17 de novembre, i que complisquen amb la resta de requisits establits en l'article 3 de les bases reguladores.  
  
Article 3. Tipologia dels projectes  
1. De conformitat amb l'objectiu previst en l'article 21 de l'Ordre 22/2016, de 27 d'octubre, seran subvencionables els projectes destinats a dotar de la condició de solar a sòls ?la titularitat dels quals siga al 100 % municipal- en què no hagen finalitzat les obres previstes per a la seua transformació en polígon industrial.  
2. Les ajudes previstes podran anar dirigides a projectes i/o actuacions de caràcter anual (executables en l'exercici 2018), o de caràcter plurianual (executables en el 2018 i el 2019); en aquest últim cas es podrà sol·licitar l'ajuda sempre que almenys el 30 % del pressupost subvencionable del projecte i/o actuació es realitze l'any 2018.  
3. Els projectes no podran haver-se iniciat abans de la presentació de la sol·licitud d'ajuda i la seua finalització no podrà excedir la data establida com a límit en l'article 9.2 d'aquesta resolució.  
4. Els projectes hauran de consistir en la realització de les obres per a obtenir la condició de solar, d'acord amb l'article 177 de la Llei 5/2014, de 25 de juliol, d'Ordenació del Territori, Urbanisme i Paisatge, i que permeten convertir sòls ordenats d'industrials, urbans o urbanitzables, en polígons industrials.  
Els ajuntaments beneficiaris hauran de ser els únics titulars de tots els terrenys objecte de l'actuació, tant les parcel·les lucratives com els espais destinats a vials i zones verdes, així com quants altres espais existisquen en el polígon sobre el qual es vol actuar.  
5. S'exclouen de la present convocatòria les obres necessàries per a obtenir la condició de solar sobre aquells terrenys que pertanguen a altres propietaris, llevat que aquests hagen satisfet a l'Ajuntament les seues respectives quotes d'urbanització.  
Si el sòl o polígon industrial disposara d'una part consolidada i una altra no, els projectes hauran d'anar dirigits a dotar de la condició de solar les superfícies no consolidades, a pesar que hagen de travessar, o canalitzar-se serveis o infraestructures, per la part consolidada.  
6. El pressupost subvencionable del projecte, calculat com a suma dels imports susceptibles de subvenció, haurà de ser igual o superior a 50.000 euros, per la qual cosa no seran presos en consideració els projectes amb un pressupost menor. Per als projectes el pressupost subvencionable dels quals supere 200.000 d'euros, es limitarà a aquesta quantitat l'import base per a calcular la subvenció de la forma prevista en l'article 5.1 de la present resolució.  
7. Les inversions subvencionades compliran amb el que estableix l'article 31.4 de la Llei General de Subvencions, respecte al període durant el qual el beneficiari haurà de destinar els béns al fi concret per al qual es va concedir la subvenció, les obligacions que s'hi estableixen, així com les conseqüències del seu incompliment.  
8. Cada ajuntament haurà de presentar una única sol·licitud de finalització per polígon o sòl industrial existent en el seu planejament.  
9. El projecte haurà d'executar-se en el marc d'un desenvolupament sostenible i de foment de la conservació, protecció i millora del medi ambient.  
  
Article 4. Costos subvencionables  
1. Es consideren subvencionables els costos d'inversió en actius materials i immaterials vinculats al projecte presentat a l'IVACE, que s'indiquen a continuació:  
a) Cost d'execució de les obres i/o instal·lacions.  
b) Cost dels béns i equips.  
c) Cost de redacció de projectes d'obra i/o instal·lació, d'estudis de seguretat i salut i de direcció d'obra, sempre que es contracten externament.  
2. En cap cas es consideraran despeses subvencionables els impostos indirectes quan siguen susceptibles de recuperació o compensació.  
  
  
Article 5. Característiques de l'ajuda  
1. L'ajuda consistirà en una subvenció de fins al 100 % dels costos considerats subvencionables, si bé, a més de les limitacions previstes en l'article 24 de l'Ordre 22/2016, de 27 d'octubre, el límit màxim d'ajuda serà de 200.000 - per polígon  
2. L'import de la subvenció no podrà excedir la diferència entre els costos subvencionables i el benefici d'explotació de la inversió, havent de reemborsar el beneficiari la part de l'ajuda rebuda que resulte de deduir el benefici de l'explotació dels costos subvencionables.  
  
Article 6. Termini i forma de presentació de les sol·licituds  
1. El termini de presentació de sol·licituds s'iniciarà el dia 10 de maig de 2018 i finalitzarà l'11 de juny de 2018 a les 23.59.59 hores.  
2. La tramitació del procediment serà electrònica. La presentació electrònica requerirà que l'ajuntament dispose de firma electrònica avançada, bé amb el certificat reconegut d'entitat, bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana, DNI electrònic, certificat de la Fàbrica Nacional de Moneda i Timbre, així com els certificats reconeguts en la Llista de confiança de prestadors de serveis de certificació establits a Espanya, publicada en la Seu Electrònica del Ministeri d'Energia, Turisme i Agenda Digital.  
  
La sol·licitud es presentarà en el registre electrònic d'IVACE accessible a través de la seua pàgina web http://www.ivace.es.  
3. Respecte de les sol·licituds d'ajudes per a projectes de caràcter plurianual, després de dictar-se la resolució estimatòria de les mateixes, l'ajuntament beneficiari no tindrà obligació de presentar nova sol·licitud en l'exercici 2019 per al seu projecte aprovat, sense perjuí de l'obligació de presentar els justificants previstos en l'article 9 de la present convocatòria i complir els altres requisits disposats per la normativa vigent perquè l'òrgan competent puga reconéixer l'obligació corresponent.  
  
4. La sol·licitud constarà de la documentació següent:  
a) Sol·licitud d'ajuda, d'acord amb el formulari normalitzat disponible en http://www.ivace.es, en el qual s'inclouen les declaracions responsables relatives a les obligacions que li corresponen com a beneficiari de les ajudes.  
b) Memòria tècnica d'acord amb el model normalitzat disponible en http://www.ivace.es. La memòria servirà de referent per a aplicar els criteris de valoració, d'ací que un defectuós o deficient ompliment, o la seua difícil comprensió, generarà una menysvaloració del projecte o inclús la denegació de la sol·licitud. En la memòria es detallaran les actuacions a realitzar.  
c) Declaració responsable referent a totes les ajudes, subvencions, ingressos o recursos provinents de qualssevol administració o ens públic o privat, per als mateixos costos subvencionables que els previstos en la present convocatòria.  
d) Declaració responsable de la ubicació exacta del projecte. Per al cas de projectes d'inversió, hauran d'indicar-se les coordenades UTM, d'acord amb el model normalitzat adjunt.  
e) Així mateix, i als efectes d'acreditar els criteris assenyalats en l'article 7 de la present convocatòria, s'aportarà certificat de l'ajuntament acreditatiu del grau d'execució actual del polígon.  
f) Certificat expedit per secretari/ària o interventor/a de l'Ajuntament, en què es faça constar que la corporació municipal sol·licitant disposa del finançament necessari per a realitzar l'actuació la subvenció de la qual sol·licite; en cas d'impossibilitat d'acreditar aquest extrem en el moment de la sol·licitud, s'expedirà certificat per secretari/ària de l'Ajuntament de resolució de l'alcaldia que acredite el compromís de l'Ajuntament a tramitar la corresponent modificació pressupostària, als efectes d'incloure en el pressupost la partida o partides que reflectisquen el finançament objecte de la present convocatòria, i de la seua acreditació fefaent als quinze dies comptats des de la recepció de la notificació de concessió, si és el cas. En els projectes plurianuals el certificat relatiu a l'exercici 2019 s'aportarà en un termini de quinze dies comptats des de la recepció de la comunicació de l'import definitiu de subvenció per IVACE.  
g) Certificat expedit pel secretari/ària o interventor/a de l'acreditació legal del firmant de la sol·licitud.  
h) Certificat d'acord del ple de l'Ajuntament en relació amb la participació en la present convocatòria.  
i) Certificat expedit pel secretari/ària o interventor/a de compliment de rendició de comptes de l'Ajuntament respectiu davant la Sindicatura de Comptes.  
5. Quan la sol·licitud no reunisca els requisits exigits en la Llei 39/2015, d'1 d'octubre, del procediment administratiu comú de les administracions públiques, o no s'acompanye de la documentació que d'acord amb aquesta convocatòria siga exigible, es requerirà al sol·licitant perquè en el termini de 10 dies hàbils des de l'endemà de la recepció del requeriment, esmene la falta o acompanye els documents preceptius, amb advertència que si no fera, se'l tindrà per desistit de la seua sol·licitud, prèvia resolució dictada en els termes que preveu la legislació administrativa.  
6. Els requeriments es realitzaran per mitjans electrònics i s'entendran practicats o rebutjats en els termes que s'assenyalen en la Llei 39/2015, d'1 d'octubre, del procediment administratiu comú de les administracions públiques. En aquest sentit, si transcorren deu dies naturals sense que s'accedisca al contingut del requeriment, s'entendrà que la notificació ha sigut rebutjada i es tindrà per realitzat el tràmit de la notificació.  
7. La presentació de la sol·licitud portarà implícita l'acceptació de les bases, inclòs el que disposa aquesta convocatòria.  
8. En el cas que per qualsevol circumstància es presentaren diferents sol·licituds per a un mateix polígon o sòl industrial, es considerarà vàlida l'última registrada en termini, excepte declaració en contra del sol·licitant.  
9. Es delega en la persona que ocupe la Direcció General de l'IVACE la resolució de les incidències produïdes amb anterioritat a la concessió, en especial les referides a desistiments, canvi de sol·licitant i canvi de projecte.  
  
Article 7. Criteris d'avaluació  
1. Perquè un projecte puga ser aprovat, haurà de tenir una puntuació mínima de 30 punts.  
2. Els projectes es prioritzaran atenent als criteris especificats a continuació i a la ponderació que s'especifica sobre un total de 100 punts:  
  
a) Criteris que afecten el grau d'execució del polígon: fins a un total de 50 punts.  
Més del 80 % = 50 punts  
Entre el 21 % i 49 % = 35 punts  
Fins al 20 % = 15 punts  
b) Criteris que afecten les obres i/o inversions a realitzar: fins a un màxim total de 50 punts.  
Cada actuació es valorarà ponderant el percentatge dels serveis establits en l'article 177 de la Llei d'Ordenació del Territori, Urbanisme i Paisatge, que li falta al polígon o sòl industrial:  
a) Accés rodat per via pavimentada, havent d'estar obertes a l'ús públic, en condicions adequades, totes les vies a què confronten: 12.5 punts  
b) Subministrament d'aigua potable i energia elèctrica, amb els cabals i la potència suficients per a l'edificació prevista: 12.5 punts  
c) Evacuació d'aigües residuals a la xarxa de clavegueram connectada amb estació depuradora d'aigües residuals: 12.5 punts  
d) Accés de vianants, encintat de voreres i enllumenat públic en, almenys, una de les vies a què confronte la parcel·la: 12.5 punts.  
  
Article 8. Resolució de la convocatòria  
1. La presidència de l'IVACE serà l'òrgan competent per a dictar les resolucions d'aprovació o denegació de les ajudes corresponents a la present convocatòria.  
2. El termini màxim per a resoldre i notificar la resolució serà de sis mesos a comptar de la publicació de l'extracte de convocatòria en el Diari Oficial de la Generalitat Valenciana. Transcorregut el termini sense que s'haguera notificat la resolució expressa, els sol·licitants entendran desestimades les seues sol·licituds per silenci administratiu, tot això sense perjuí de l'obligació de resoldre expressament que incumbeix a l'Administració.  
3. Per als projectes plurianuals, la resolució establirà l'import d'ajuda concedida en cada exercici, si bé l'ajuda prevista per a 2019 estarà condicionada a l'existència de crèdit pressupostari suficient en l'IVACE en el dit exercici, i per consegüent una vegada aprovat el pressupost de l'IVACE per a 2019 es procedirà a la notificació de l'import definitiu.  
  
4. La resolució motivada del procediment es notificarà als interessats via telemàtica i les ajudes concedides es publicaran en la pàgina web de l'IVACE i en la Base de Dades Nacionals de Subvencions (BDNS), en compliment del que estableix la Llei 38/2003, de 17 de novembre, general de subvencions, amb expressió de la convocatòria, del programa i crèdit pressupostari a què s'imputen, beneficiari, quantitat concedida i objectiu o finalitat de la subvenció.  
5. La resolució de concessió i o denegació posa fi a la via administrativa. Es delega en la persona titular de la Direcció General de l'IVACE la resolució dels recursos de reposició.  
  
Article 9. Obligacions de les entitats beneficiàries Justificació  
1. Sense perjuí de les previstes en l'article 14 de la Llei 38/2003, de 17 de novembre, general de subvencions, i en l'Ordre 22/2016, de 27 d'octubre, seran així mateix obligacions les indicades en aquest article.  
  
2. La justificació de cada un dels projectes haurà de ser presentada per les persones que ostenten l'alcaldia o secretaria dels ajuntaments beneficiaris en els següents trams, sense perjuí que només puguen ser admeses les despeses el justificant de les quals estiga emés amb data límit de 31 de desembre de l'any per al qual es concedix l'ajuda:  
a) Per als projectes de caràcter anual: Des del 2 de gener fins al 15 de gener de l'any 2019.  
b) Per als projectes plurianuals:  
- Des de el 2 de gener fins al 15 de gener de l'any 2019 per a justificar l'execució de la primera anualitat.  
- Des de el 2 de gener fins al 15 de gener de l'any 2020, per a justificar l'execució de la segona anualitat.  
3. Les despeses previstes en el projecte objecte d'ajuda hauran de ser realitzades en cada un dels anys per als quals es concedix l'ajuda i en els terminis que s'assenyalen en la notificació de la resolució de concessió.  
4. Els documents acreditatius de què l'activitat objecte de l'ajuda ha sigut efectivament executada hauran de ser omplits en la forma definida en les instruccions de justificació, que s'obtindran en el lloc que s'indique en la notificació de la resolució de concessió.  
  
5. Les inversions i/o despeses previstes han de realitzar-se a partir de la data de presentació de la sol·licitud d'ajuda fins al 31 de desembre de l'any per al qual es concedix l'ajuda.  
6. La justificació contindrà la documentació següent:  
a) Un compte justificatiu subscrit per l'Ajuntament beneficiari, acompanyat d'un certificat de l'interventor/a local de l'Ajuntament que inclourà:  
- Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i els resultats obtinguts.  
- Una memòria econòmica abreviada justificativa del cost de les activitats realitzades, que contindrà:  
· Relació detallada de les despeses incorregudes per a la realització de l'activitat subvencionada, degudament agrupades, amb identificació de l'empresa creditora i del document, el seu import (indicant l'import total, IVA exclòs) i data d'emissió.  
· En el seu cas, relació de les quantitats inicialment pressupostades i les desviacions esdevingudes.  
- Indicació que les despeses anteriors es troben pagades o, almenys, en situació «d'obligacions reconegudes», d'acord amb el que estableix l'article 14.8 de l'Ordre 22/2016, de 27 d'octubre, sense perjuí que en aquest últim cas s'acredite el pagament efectiu en el termini indicat per l'IVACE en les Instruccions de Justificació.  
L'interventor/a local detallarà en el seu certificat les comprovacions realitzades i farà constar tots aquells fets o excepcions que pogueren suposar un incompliment per part de l'ajuntament de la normativa aplicable, o de les condicions imposades per a la percepció de la subvenció, havent de proporcionar la informació amb suficient detall i precisió perquè l'òrgan gestor puga concloure respecte d'això. L'informe esmentat contindrà els extrems i estructura establits en l'article 7 de l'Ordre EHA/1434/2007. En aquest sentit, l'interventor/a haurà de comprovar:  
  
- L'adequació del compte justificatiu de la subvenció presentada per l'Ajuntament i que aquesta haja sigut subscrita per una persona amb poders bastants per a això.  
- El contingut de la memòria d'actuació, estant alerta davant la possible falta de concordança entre la informació continguda en aquesta memòria i els documents que hagen servit de base per a realitzar la revisió de la justificació econòmica.  
- Que la informació econòmica continguda en la memòria està suportada per una relació classificada de les despeses de l'activitat subvencionada, en la qual s'especificarà l'entitat beneficiària que les ha realitzades, amb identificació de l'empresa creditora i del document ?factures, nòmines i butlletins de cotització a la Seguretat Social?, el seu import total i l'imputat a la subvenció i data d'emissió.  
- Que l'entitat disposa de documents originals acreditatius de les despeses justificades, d'acord amb el que preveu l'article 30.3 de la Llei General de Subvencions, i que els documents esmentats han sigut reflectits en els registres comptables.  
- Que les despeses que integren la relació compleixen els requisits per a tenir la consideració de despesa subvencionable, d'acord amb el que estableix l'article 31 de la Llei General de Subvencions; que s'han classificat correctament, d'acord amb el contingut d'aquestes bases reguladores; i que es produeix la necessària coherència entre les despeses i inversions justificades i la naturalesa de les actuacions subvencionables.  
- Que l'entitat beneficiària disposa d'ofertes de diferents proveïdors, en els supòsits previstos en l'article 31.3 de la Llei General de Subvencions i d'una memòria que justifique raonablement l'elecció del proveïdor, en aquells casos en què no haja recaigut en la proposta econòmica més avantatjosa, o almenys que el procediment de contractació utilitzat ha respectat la normativa vigent de contractació del sector públic.  
- Que no s'han concedit altres subvencions, ajudes, ingressos o recursos per a la mateixa finalitat, provinents de qualssevol administracions o ens públics o privats, nacionals, de la Unió Europea o d'organismes internacionals, que siguen incompatibles o que superen els costos de l'activitat subvencionada.  
b) Així mateix, per a les subvencions destinades a obres i/o inversions, l'ajuntament beneficiari, a més, té l'obligació de presentar:  
  
- Fotografies de les inversions, instal·lacions i dels equips principals, en la seua ubicació definitiva.  
- Certificats emesos per òrgans tècnics competents de les certificacions tècniques necessàries dels projectes d'inversió d'acord amb la legislació vigent.  
c) Altres obligacions:  
- Inserir en el material divulgatiu relacionat amb la difusió del projecte el logotip d'IVACE disponible en http://www.ivace.es.  
- Els documents justificatius de les despeses corresponents al projecte subvencionat hauran de conservar-se durant un període de 5 anys.  
  
- Facilitar a l'IVACE la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'ajuntament beneficiari en la memòria del projecte com a conseqüència de la seua execució.  
  
Article 10. Modificació de la subvenció i reintegrament de les ajudes concedides  
1. L'ajuntament beneficiari haurà de realitzar el projecte objecte de subvenció en la forma descrita en la sol·licitud i en la corresponent memòria, i de manera que es complisca la finalitat de l'ajuda, respectant els costos indicats en la notificació de concessió i pels imports que s'hi especifiquen. Si durant l'execució del projecte es produeixen circumstàncies excepcionals que modifiquen el seu desenvolupament previst, es procedirà per l'entitat beneficiària de la manera següent d'acord amb la tipologia de la modificació:  
  
Tipus de modificació Procediment i criteri d'aplicació  
Modificacions en el projecte que no alteren la puntuació obtinguda. No es requereix autorització prèvia de l'IVACE. S'hauran de motivar adequadament en la memòria justificativa d'execució del projecte perquè, a criteri de l'IVACE, puga finalment admetre's.  
  
Modificacions en el projecte que, per la seua entitat, puguen suposar una modificació de la puntuació obtinguda. Es requereix la presentació d'una sol·licitud d'autorització prèvia. Podrà autoritzar-se sempre que, a juí de l'IVACE, la nova valoració del projecte no modifique els criteris de concessió aplicats.  
  
  
Les sol·licituds de modificació hauran de ser justificades adequadament pel beneficiari i en cap cas podran suposar un increment en l'import de l'ajuda concedida.  
2. En la justificació de la despesa podran acceptar-se, a criteri del personal tècnic de l'IVACE, desviacions entre els diferents costos subvencionables, de manera que la disminució d'uns es compense amb l'excés en altres, si bé únicament en les circumstàncies següents:  
En els costos amb justificació superior al 80 % del que preveu la notificació, la disminució de gasto es podrà compensar fins a aconseguir el 100 % amb els excessos provinents d'altres costos en què s'haja justificat per damunt del que preveu.  
Els costos la despesa justificada dels quals siga inferior al 80 % del que preveu la notificació d'ajuda, no admetran compensació.  
En tot cas, després d'aplicades les possibles compensacions, cap cost quedarà amb una subvenció assignada superior a la indicada en la notificació d'ajuda.  
La compensació entre costos no alterarà en cap cas la naturalesa del projecte.  
Qualsevol altre plantejament en la justificació dels costos aprovats del projecte requerirà l'autorització prèvia i expressa de l'IVACE.  
  
En tot cas, les modificacions resultants dels mecanismes de compensació detallats o aprovades per l'IVACE, no estaran en contradicció amb els requisits exigits per a l'aprovació del projecte i els seran aplicables els límits de l'article 4 de la present resolució.  
  
3. Tota alteració de les condicions tingudes en compte per a la concessió i, en general, l'incompliment de les obligacions per part del beneficiari, podrà donar lloc a la minoració de les ajudes concedides o al desistiment sense efectes, amb exigència, si és el cas, del reintegrament de les quantitats indegudament percebudes i de l'interés de demora, des del moment del pagament de la subvenció fins que se n'acorde la idoneïtat del reintegrament.  
4. Es delega en la persona titular de la Direcció General de l'IVACE, la resolució de les incidències que es produïsquen després de la concessió, sense que en cap cas puguen suposar una modificació de la baremació efectuada per a l'adjudicació, en especial les referides a renúncies, possibles pròrrogues per a l'execució i/o la seua justificació i canvi de projecte; així mateix, es delega en el mateix òrgan la resolució relativa a les possibles minoracions o de desistiment sense efectes de les subvencions concedides.  
5. La presentació per part de l'empresa beneficiària d'un percentatge de despeses executades menor del 50 % de la quantitat total a justificar, donarà lloc a la revocació de l'ajuda, llevat que tècnicament puga considerar-se que, tot i això, el projecte ha sigut efectivament desenvolupat i no se'n declare la revocació sinó la minoració.  
  
Article 11. Pagament de les ajudes  
L'IVACE farà el pagament de l'ajuda una vegada s'haja executat el projecte a què estava destinada, i sempre que haja verificat el compliment de les obligacions exigibles a l'ajuntament beneficiari. El pagament dels projectes plurianuals es produirà en funció de les quantitats justificades i verificades en cada anualitat.  
  
Article 12. Dotació pressupostària  
1. La dotació pressupostària de les ajudes que es poden concedir en virtut de les sol·licituds presentades d'acord amb la present convocatòria s'imputarà a les aplicacions previstes en els Pressupostos de l'IVACE per a l'exercici 2018 i el seu equivalent en exercici posterior. La quantia destinada a finançar aquesta convocatòria en el període 2018 serà d'1.000.000 d'euros, amb càrrec a la línia S0388000.  
2. El pressupost per a 2019 tindrà caràcter estimatiu, i el seu import aproximat serà el mateix que per a l'exercici 2018, amb idèntica distribució; en tot cas la concessió de les ajudes quedarà condicionada a l'existència de pressupost adequat i suficient en el dit exercici.  
3. El pressupost que poguera resultar sobrant en alguna de les actuacions després de l'aplicació dels criteris d'adjudicació a les sol·licituds presentades, podrà ser traslladat per la Comissió d'Avaluació a les actuacions restants.  
4 En qualsevol cas es podrà incrementar el finançament quan es produïsca un augment del crèdit disponible, provinent d'altres convocatòries en què s'hagen resolt sol·licituds per import inferior a la despesa inicialment prevista, o de les quals es deriven obligacions liquidades o reconegudes per import inferior a l'ajuda que va ser concedida al seu dia, o bé quan l'augment esmentat siga conseqüència d'una generació, ampliació o incorporació de crèdit.  
L'efectivitat de les quanties addicionals queda condicionada a la declaració de disponibilitat del crèdit, a l'aprovació de la modificació pressupostària que escaiga, i a la seua publicació en la Base Nacional de Dades de Subvencions (BNDS) i butlletins que corresponga, amb caràcter previ a la resolució de concessió. En aquests supòsits s'aprovaran les corresponents modificacions de la convocatòria que seran publicades en la Base Nacional de Dades de Subvencions (BNDS) i butlletins que corresponga, sense necessitat d'obertura d'un termini addicional per a presentar noves sol·licituds.  
  
Article 13. Marc normatiu comunitari  
Les ajudes previstes en la present convocatòria són compatibles amb el mercat interior a tenor de l'article 107, apartat 3, del Tractat, i queden exemptes de l'obligació de notificació establida en l'article 108, apartat 3, del Tractat, en complir les condicions previstes en l'article 56 i en el capítol I del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DOUE L187, de 26.06.2014).  
  
Article 14. Recursos  
Contra aquest acte, que posa fi a la via administrativa, podrà interposar-se en el termini d'un mes recurs potestatiu de reposició davant del conseller d'Economia Sostenible, Sectors Productius, Comerç i Treball, de conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos recurs contenciós-administratiu, davant de la Sala del Contenciós Administratiu del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que es crega oportú.  
  
  
DISPOSICIÓ FINAL  
  
Primera. Desplegament i execució  
Es delega en la persona titular de la Direcció General de l'IVACE per a dictar les resolucions necessàries per al desenvolupament, eficàcia i execució de la present convocatòria.  
  
Segona. Entrada en vigor  
La present resolució entrarà en vigor l'endemà de la publicació del seu extracte en el Diari Oficial de la Generalitat Valenciana (DOGV).  
  
  
València, 26 d'abril de 2018.- El president de l'IVACE: Rafael Climent González.